V stredu ráno 6. decembra 2017 zavítal do našej SPŠE svätý Mikuláš spolu s anjelikmi a čertíkmi. Svätý Mikuláš je patrón detí a patrí medzi najobľúbenejších svätých. Mikuláš, čerti a anjeli obchádzali triedy a obdarovávali dobré "detičky a učiteľov" SPŠE sladkými salónkami. Mikuláš však obdaril salónkou, čertík sadzou pomazal a anjelik úsmevom odmenil len tých študentov, profesorov a zamestnancov školy, ktorí v tento deň mali na hlavách červenú Mikulášsku čiapku. A kto nemal a pekne zaspieval, či zarecitoval básničku, dostal sladkú odmenu. Ako prvý bol navštívený a obdarovaný pán riaditeľ školy Ing. Slavomír Kožár, MBA. Vedenie školy prijalo netradičnú návštevu ako príjemne ozvláštnenie dňa. J Následne Mikuláš a jeho štyria spolupracovníci navštívili sekretariát, hospodárske, mzdové oddelenie a informátorku školy. Ďalej začal Mikuláš postupne navštevovať jednotlivé triedy.
Prišiel so svojimi pomocníkmi na našu školu lebo počul, že táto škola už 65. rokov vychováva a je patrónom úžasných "detí". V tento deň tu na neho čakali mnohí jeho fanúšikovia, ktorých spoznal podľa červenej čapice na hlave. A ako tak pozeral, bolo ich na škole neúrekom. Profesorov upozornil, aby nezabudli, že na svätého Mikuláša, neučí sa, neskúša sa, každá päťka odpúšťa sa.
A to bol ďalší zvláštny deň na SPŠE venovaný všetkým študentom, profesorom a zamestnancom školy Žiackou školskou radou.
Ing. Vladimíra Pastirová